Peder Hvelplund (EL), 2022-01-21:
Tak for det, formand.
Og tak til fru Liselott Blixt for at have rejst den her forespørgselsdebat.
Jeg synes, det er ret interessant, for det er ikke et emne, jeg overhovedet har beskæftiget mig med tidligere – det her giver mig så en mulighed for at gøre det.
Og nu kommer jeg allerede lidt i tvivl, for jeg ved ikke helt, om det skal udtales pa togen eller pato gen -behandling, men sådan er det jo altid, når man kaster sig over nye emner, så bliver man hele tiden lidt klogere i forhold til det.
Men jeg synes, at der bestemt er nogle interessante perspektiver i det; og jeg har også kunnet læse mig til, hvad man gør i andre lande.
Når vi bakker op om den vedtagelsestekst, som den socialdemokratiske ordfører læste op, så er det jo netop, fordi det er den anbefaling, der er kommet fra både Styrelsen for Patientsikkerhed og Sundhedsstyrelsen.
Det har fru Liselott Blixt jo gjort opmærksom på, og det er også rigtigt.
Det har vi jo gjort tidligere i forhold til ME-behandling, vi har gjort det i forhold til medicinsk cannabis, og vi har også gjort det i forhold til retten til at udføre manipulationer af rygsøjlen, så det ikke længere udelukkende er forbeholdt læger, men at fysioterapeuter også kan gøre det.
Så det er ikke, fordi det er en barriere i forhold til det.
Men med den anbefaling, der ligger fra Styrelsen for Patientsikkerhed og Sundhedsstyrelsen, føler jeg mig ikke tilstrækkelig overbevist om, at det her bare er noget, vi kan gå ind at sige at vi skal gøre.
Men det udelukker jo ikke, at der kan være nogle perspektiver i det, og jeg er heller ikke afvisende over for, at det er noget, vi skal have undersøgt videre, altså hvilke perspektiver der kunne være i det.
Og jeg synes faktisk, at noget af det, der kunne være interessant, netop er spørgsmålet omkring karantæneregler, som hr. Martin Geertsen også rejste.
Nu er det jo blevet tilladt for mænd, der dyrker sex med mænd, at kunne donere blod, men der er stadig væk en karantæne på, jeg tror, det er 4 måneder, og derfor kunne det være interessant, om det kunne være et redskab, der kunne bruges i den sammenhæng.
Der vil jeg bare sige, at det ikke ville være den eneste måde, man kunne løse den problemstilling på, det kunne man også gøre på andre måder.
Men det er klart, at hvis det er noget, der kan være med til at afhjælpe den problematik, så synes jeg da, vi skal spørge mere ind til det.
Men det kan som sagt også løses på andre måder end ved patogenreducerende behandling af blodet.
Men, altså, overordnet set kan vi ikke bakke op om det her, fordi der endnu ikke ligger nogen anbefaling fra myndighederne i forhold til det; men skulle der ligge nogle perspektiver i det andet og også i forhold til beskyttelse mod fremtidige vira, må vi jo se på det løbende.
Men det kræver jo ligesom også, at der kommer en ny viden.
Og der vil jeg bare sige for at foregribe, hvad hr. Martin Geertsen kunne finde på at spørge om – ikke, at han ikke gerne må, det må han meget gerne – at når man ikke bruger det i Danmark, er det jo, fordi man bruger andre metoder.
Det er jo ikke, fordi man afviser det med, at det vil være farligt at bruge, eller at det ikke kan bruges; det er alene, fordi man siger, at med den sikkerhedstilgang, vi har i Danmark, løser man den problemstilling på andre måder, og derfor anbefaler man ikke at bruge patogenreducerende behandling.
Men det er jo muligt, at der kan ligge nogle perspektiver i det; det er jeg sådan set åben for at vi får kigget på efterfølgende.
Men som det er lige nu, mener jeg vi må lytte til den anbefaling, der kommer fra sundhedsmyndighederne, og derfor bakker vi også op om den vedtagelsestekst, som den socialdemokratiske ordfører læste op tidligere.